
A dinamikus és izometriás maximum erőteszteken mért erőfelfutás meredekségének kapcsolata a sprintteljesítménnyel

Az erőfelfutás meredeksége (RFD) az egyik leggyakrabban használt mutató a robbanékonyerő jellemzésére. A dinamikus és statikus körülmények között mért RFD kapcsolatát különböző erőpróbákkal már több kutatásban is megvizsgálták, viszont a sprint teljesítménnyel való kapcsolatáról kevesebb adat áll rendelkezésre. A kutatás célja megvizsgálni a különböző módokon számolt, dinamikus és izometriás erőpróbákon mért RFD mértékét és azok kapcsolatát a sprint teljesítménnyel.
     A vizsgálatban 16 férfi, fizikailag aktív sportszakos egyetemi hallgató vett részt (átlag±SD életkor: 24,4±2,0 év, testmagasság: 182,3±6,9 cm, testtömeg: 79,1±9,2 kg). A mérések tartalmaztak három maximális, ellenmozgásos függőleges felugrást (CMJ), két izometriás maximum mérést (IZOmax) erőplatón felhúzás gyakorlattal, valamint két 30 méteres sprintfutást. A CMJ adatokból a maximális- és átlag RFD értékeket, míg az IZOmax próbából az 5ms időablakokban mért maximális- és azok átlag RFD értékek mellett a 100ms és 150ms időablakokban mért RFD értékeket használtuk a statisztikai elemzésekben. Az RFD értékeket egy szempontos varianciaanalízissel, míg az RFD és a sprintteljesítmény közötti kapcsolatrendszert Pearson-féle korrelációval vizsgáltuk.
     A függőleges felugrásban a felugrások magassága (átlag±SD) 40,1±7,0 cm volt, az izometriás felhúzás maximális erőkifejtés mértéke 2359±358 N, míg a 30 méteres sprint időeredménye 4,39±0,20 mp volt. A különböző módon számolt RFD értékek közül, a CMJ során mért maximális RFD mutatta a legnagyobb értéket (17737 ± 13492 N/s). Az eredmények azt mutatták, hogy sem a CMJ, sem az IZOmax próbán mért RFD értékek nem korreláltak a sprintteljesítménnyel. A 30m-es sprintteljesítmény szignifikáns kapcsolatot mutatott a relatív izometriás maximum erővel (r=-0,59; p=0,015), valamint a felugrási magassággal (r=-0,78; p<0,001).
     Összefoglalásként elmondható, hogy az RFD kapcsolata a sprintelési képességgel nem teljesen tisztázott, az eredmények nem támasztották alá a feltételezésünket, a kutatásban az RFD kapcsolata a sprintteljesítménnyel nem volt igazolható. Ez arra is utalhat, hogy a CMJ és IZOmax fajta tesztekben mérhető RFD értékek nem alkalmazhatóak a sprintelési képesség jellemzésére és úgy tűnik, hogy különböző minőségű képességekre utalhatnak.

